description: Трима е идеалната бройка предишни партньори, като тя издава известен опит, без да се навлиза в полето на безразборните връзки, пише в. "Метро". До този извод

title: Трима е идеалната бройка за предишни партньори

maintext:
Публикувана на: 21.12.2016г. 95 прегледа
Трима е идеалната бройка предишни партньори, като тя издава известен опит, без да се навлиза в полето на безразборните връзки, пише в. „Метро“.
До този извод стигнаха британски изследователи от университетите в Суонси, Бристол и Нотингам, които интервюирали 188 души, 104 от които били жени.
Както мъжете, така и дамите, не желаят да си партнират нито с напълно целомъдрени половинки, нито с прекалено развратни.
Жените губели интерес към мачовци, които преди тях са имали над шест сексуални партньорки. Мъжете пък загърбвали дамите, които имали сексуални връзки с над 11 обожатели.
Изследването разби мита, че жените са по-толерантни към броя на предишните сексуални партньорки на половинките си. И че мъжете гледат с лошо око на големия брой дамски сексуални авантюри.
Източник: БТА


title: Обръщение на Даниел Панов, Председател на УС на НСОРБ, Кмет на община Велико Търново

maintext:
Публикувана на: 23.12.2016г. 3 прегледа
Скъпи граждани на община Велико Търново,
Истинска чест и огромно удоволствие е да се обърна към Вас в навечерието на Рождество Христово.
Най-светлият християнски празник ни изпълва със светлина, добрина, надежда и пробужда най-доброто у нас.
Това не е празник на пазаруването и подаръците, а тържество на радостта и светлината, които ни носи вестта за Рождеството на Иисус Христос!
В тихата и свята нощ на Бъдни вечер и на Рождество нека всеки от нас бъде със семейството си, с най-близките си и любими хора. Нека се поклоним и целунем ръка на старите и да учим младите в уважение и практикуване на нашите изконни ценности.
„Ако Иисус се роди сто пъти във Витлеем и нито веднъж в самия тебе, в твоето сърце, напразен е твоят живот“ – възкликва поетът Ангелус Силезиус.
Нека в тези дни не забравяме и онези, които са в беда и нужда. Да подадем ръка и да помогнем на хора с проблем и затруднение е най-висшата проява на Доброто, което Спасителят ни е завещал.
Пожелавам на всички светли, весели, благословени и щастливи празнични дни!
Пожелавам да бъдем озарени от духа на доброто, състраданието, солидарността и готовността да помогнем на всеки, който има необходимост от подкрепа.
Рождество Христово е празник на светлината, надеждата и доброто. Пожелавам на всички светлина в душите, топлина в дома и любов в сърцата!
Честито Рождество Христово!
Даниел Панов
Председател на УС на НСОРБ
Кмет на община Велико Търново

fasttext_language: bg


title: ДРАМА С ЩАСТЛИВ КРАЙ. След 48 години осиновен търновец откри биологичното си семейство

maintext:
Публикувана на: 14.03.2016г. 10 682 прегледа
Историята на Тодор Божилов е неоспоримо доказателство какво може да постигне един човек с несломим дух. Въпреки многобройните перипетии 53-годишният осиновен търновец успява да открие биологичното си семейство.
Тодор е роден на 25 ноември 1962 година във Велико Търново. Скоро след това е оставен в Дома за медико-социални грижи за деца в Дебелец, откъдето е осиновен, когато бил на три години и половина. „Имах късмета да попадна в много добро семейство на учители от София. Израснал съм в столицата и не съм подозирал изобщо, че съм роден във Велико Търново, камо ли че съм осиновен. Разбрах истината в 8 клас от една комшийка. Веднага отидох при осиновителите ми да ги попитам дали е вярно. Трудно ми е да опиша шока, който изживях, когато те потвърдиха казаното от съседката”, спомня си Тодор. Като навършил пълнолетие и вече имал собствен автомобил, идвал няколко пъти до Велико Търново и Дебелец, за да търси информация за биологичните си родители.
„Обграден бях с достатъчно родителска обич и единственото, което ме караше да търся кръвните си роднини, бе желанието да знам дали имам братя и сестри. Подсъзнателно мислех, че имам такива”, твърди той. След няколко години съпругата му попаднала на сайта „Търсим се” и споделила с него какво представя платформата. Без много да му мисли, Тодор веднага се присъединил и за 6 месеца успял да научи как всъщност се търси биологично семейство. В продължение на пет месеца денонощно следял информациите в сайта.
„Всеки има право да получи акт за раждане, при положение че е загубил своя. Всички осиновени сме с удостоверение за раждане, въз основа на което ни се правят лични карти, но в общината се пази актът, въз основа на който е издадено удостоверението. По Закона за личните данни имам право да изискам този акт за раждане и получих препис, на който имаше графа „Основание: гражданско дело, номер и година”. Така разбрах номера на делото за осиновяването ми, след което трябваше просто да отида в архива на Съдебната палата в София и да издиря делото. Човекът, който може да получи копие от решение му, е само страна по делото. Така че взех осиновителката ми и тя го изиска. Във въпросната папка намерих първоначалния си акт за раждане, където пишеше, че съм роден във Велико Търново и трите имена на двамата ми родители”, обясни Тодор. След като вече разполагал с имената, започнал да ги търси чрез избирателни списъци, в които навремето се записвали ЕГН-тата. Първоначално в областта излезли 8 жени с името на биологичната му майка и 10 мъже с това на баща му. При по-обстойното търсене някои от тях започнали да отпадат един по един, докато не влязъл в дирите на биологичното си семейство. Разбрал, че майка му е починала, но баща му е жив, и адреса, на който живеел. „Откривайки му адреса, пратих една колежка, тъй като аз живея в София, да провери дали има такъв човек на тази улица. След като получих утвърдителен отговор, тя прояви малко нахалство и на собствена глава позвъни на вратата и изкара баща ми навън, където го попитала дали има оставено дете в сиропиталище. След като той казал „да”, тя му задала въпроса дали иска да говори по телефона с него. Това беше страхотен момент. Аз бях на работа и успях само да кажа на баща ми как се казвам. Бях много развълнуван. Той от своя страна веднага се обадил на сестричката ми и е казал имената ми. Тя пък ме откри във Фейсбук”, споделя 53-годишният мъж.
„Когато баща ми ми каза, че Тошко е намерен, бях права на работа, подкосиха ми се краката. Обясни ми, че в сайта „Търсим се” има информация за брат ми и имейла му. Използвах имейла му в търсачката във Фейсбук и ми излезе Тодор Божилов. Пратих му показа за приятелство и след 2 секунди той ми отговори: „Кой иска да се запознае с мен?”. Аз написах: „Може би сестра ти”. Отначало се усъмни, защото фамилията ми не е Христова, но му обясних, че съм омъжена, затова съм вече Георгиева”, казва сестра му Мариета Георгиева, която е от втория брак на баща им. Тя цял живот го търсела и всеки ден се събуждала с мисълта, че все някога ще го открие.
„Много пъти съм го търсила, но без успех. Единственото, което знаех, е рождената му дата, защото можеше името му да е сменено. Научихме, че е взет за осиновяване от семейство в София. Преди няколко години го сънувах като едър мъж, който лежи болен от диабет на легло. Образът, който сънувах, изцяло се припокриваше с него и в крайна сметка след разговор установихме, че в онзи момент той е наистина е бил болен”, спомня си Мариета.
Първата среща на Тодор с баща му била на 18 октомври 2014 г. Той категорично отказал да чуе причината за изоставянето му в дом. Когато пък видял за първи път сестра си, вълнението било толкова голямо, че тя написала стихотворение по този повод. Сега двамата се опитват да прекарат възможно най-много време заедно, за да наваксат изгубеното.
Търсенето на 53-годишния търновец го довело и до други свои кръвни роднини. Оказало се, че майка му има още три деца. „Влязох в контакт със сестрите ми в Дебелец и в Стражица и с брат ми в Разград. Никой от тях не подозираше за съществуването ми”, допълва той и се обръща към всички, които търсят своето биологично семейство, като ги призовава да не се отказват.
Галина ГЕОРГИЕВА


title: 460 лв. става минималния размер на осигурителния доход

maintext:
Публикувана на: 22.12.2016г. 557 прегледа
Промени има и за жените в отпуск за отглеждане на дете
От 1 януари 2017 г. минималният месечен размер на осигурителния доход става 460 лв. или с 40 лв. повече. Размерът на максималния осигурителен доход си остава 2600 лв. Това предвиждат част от промените в Кодекса за социално осигуряване, които влизат в сила от догодина. Увеличение ще има с 1 процентен пункт и на вноската за фонд „Пенсии“, която досега бе 17,8%, а от 1 януари става 18,8%, заяви по време на брифинг Петя Йорданова – директор на Териториалното поделение на НОИ във Велико Търново, във връзка с промените в КСО. Върху този размер се внасят и осигурителните вноски за закупуване на осигурителен стаж за висше или полувисше образование или при недостигащ стаж до 5 години при отпускане на пенсия. Досега вноската за един месец бе 74,76 лв., а с промените става 86,48 лв., или с 11,72 лв. повече. От тази възможност се възползват все повече хора, на които не им достига стаж за пенсия. Тези, които искат да платят по-ниската вноска, ще могат да го направят до края на годината.
Според чл. 9 ал. 1, точка 1 от Кодекса за социално осигуряване, за да бъде зачетен осигурителен стаж на самоосигуряващите се лица, е необходимо да бъдат внесени авансово вноските за времето на осъществяване на трудовата дейност. Досега се изискваше тези лица да са внесли и годишните изравнителни вноски за дохода от дейността си.
Промени има и за жените, които са в отпуск за отглеждане на дете. Ако майката реши да се върне на работа, преди детето да навърши една година, ще има право да ползва 50 на сто от размера на майчинството, което е 90% от среднодневното брутно трудово възнаграждение, или среднодневния осигурителен доход. Без промяна остава обезщетението за работещите майки, след като детето навърши една година. Те ще получават, както досега, 50% от размера на майчинството, или 170 лв. месечно, докато детето навърши 2 години.
Сред промените, които влизат в сила от 1 януари догодина, е, че паричните обезщетения за безработица ще се изплащат за период, според продължителността на стажа, по време на който лицата са били осигурени за безработица за времето след 31.12.2001 г. Досега преценката се извършваше върху целия трудов и осигурителен стаж. Ползите от новата разпоредба са, че ще се използват служебно данните от Регистъра на осигурените лица и хората няма да има нужда да представят и набавят документи за трудов и осигурителен стаж. Освен това ще се съкрати и времето за преценка правото на парично обезщетение за безработица. Относно пенсиите и добавките към тях, то те ще се отпускат от датата на придобиване на правото, ако заявлението с необходимите документи е подадено в двумесечен срок, а не както досега 6 месеца. Запазва се възможността за придобилите право на пенсия до 31.12.2016 г. да могат да подават заявления в този 6-месечен срок, за да им се отпусне съответната пенсия. За всички останали важат новите правила. Срокът за обжалване на разпореждания за отказ или неправилно определяне на пенсиите, добавките и компенсациите също се променя и става един месец, а не както досега 2 месеца. Единствено получените разпореждания от лицата до 31.12.2016 г. ще могат да обжалват по стария ред в двумесечен срок.
Важна промяна е направена и в чл.102 от Кодекса за социално осигуряване, според който преизчисляването на пенсията с придобит осигурителен стаж и осигурителен доход след пенсионирането ще може да се прави само един път годишно, а не както досега неограничен брой.
Весела БАЙЧЕВА


title: Крепостта Царевец посреща туристи на 1 януари 2017 година

maintext:
Публикувана на: 23.12.2016г. 5 прегледа
Крепостта Царевец във Велико Търново ще посреща туристи в първия ден на новата 2017-та година. Архитектурно-музейният резерват ще е отворен за посещения от 12,00 часа до 17,00 часа.
Първият посетител ще бъде официално посрещнат в 12,00 часа от директора на Регионален исторически музей – Велико Търново Иван Църов. Той ще получи като подарък информационни материали за търновските музеи, а при обиколката си на историческата забележителност ще бъде придружен от екскурзовод.
Жителите и гостите на Велико Търново могат да разгледат Царевец и в последния ден на тази година, 31 декември, когато крепостта може да бъде разгледана от 9,00 часа до 13,00 часа.
Крепостта Царевец е най-посещаваният туристически обект в страната и единственият музей, който работи 365 дни в годината. Само в първия ден на изминалата година историческата забележителност бе посетена от 774 туристи, от които 640 българи и 133-ма чужденци.
Източник: Общива В. ТЪрново


title: Бронз за младежите на ХК „Локомотив“ от Купа България

maintext:
Публикувана на: 21.12.2016г. 92 прегледа
С бронзови медали се завърна младежкият тим ХК „Локомотив“ (Г. Оряховица) от турнира за купа „България“, проведен в Хасково. В предварителна група „А“ 19-годишните горнооряховци постигнаха трудна победа над „Добруджа” (Добрич) с 29:28, като успяха да заличат пасива си от 5 гола (11:16) от първото полувреме и загубиха от домакините от „АСТИ“ с 24:23 (13:12).
Така в последния мач от групата „железничарите“ се нуждаеха от задължителна победа над „Албатрос” (Бургас), която постигнаха с убедителното 43:29 (25:18). Успехът отреди на най-младия отбор във финалите второ място в групата след „Добруджа”. На полуфинала локомотивци паднаха от варненския „Спартак” с 26:24 (15:11).
В спора за третото място възпитаниците на треньорите Галин Караджов и Йордан Димитров отново се срещнаха с „Добруджа” и стигнаха до внушителното 41:32 (24:14), донесло им бронза. Т. Калчев попадна в идеалната седмица на турнира, а Й. Михнев спечели приза за най-добър защитник.


description: Дните преди Коледа са най-стресовите в годината за много хора, които се чувстват задължени да осигурят идеалния празник за близките си, пише в. "Дейли експрес",

title: Подготовката за идеална Коледа стресира много хора

maintext:
Публикувана на: 23.12.2016г. 6 прегледа
Дните преди Коледа са най-стресовите в годината за много хора, които се чувстват задължени да осигурят идеалния празник за близките си, пише в. „Дейли експрес“, позовавайки се на резултатите от проучване, направено във Великобритания по поръчка на здравната компания Bupa.
Допитването, обхванало 2000 души, разкрива, че за внушителните 74 процента Коледа е най-стресовият период заради нереалистичните очаквания да организират семейния празник по идеалния начин. Голяма част от хората съобщават за „самоналожен“ стрес. Едва 9 процента от анкетираните споделят, че се чувстват подложени на натиск от страна на близки и приятели да им осигурят подобаваща зимна почивка с изобилие от храна и подаръци.
За близо една трета от анкетираните (32 процента) основната тревога е, че ще „сгафят“ и ще подарят на близките си неподходящи подаръци. Около една пета (19 процента) от анкетираните признават, че са особено стресирани от невъзможността да балансират между професионалните си ангажименти и празничните очаквания на близките си.
Въпреки коледния стрес, на който са подложени, близо една трета от жителите на Острова не правят нищо, за да му противодействат. Мотивът им е, че собственото им добруване не е приоритет в празничния сезон.
Експертите напомнят на хората, които си самоналагат твърде високи очаквания за Коледа и се притесняват дали ще ги оправдаят, че не е необходимо да контролират всяка ситуация, нито е срамно да потърсят помощ от околните, и им препоръчват да отделят повече време за самите себе си.
Източник: БТА


description: 22 декември от 18ч., НАРОДНО ЧИТАЛИЩЕ "НАПРЕДЪК 1869" ГОРНА ОРЯХОВИЦА Фолклорен Коледен концерт с участието на ФА „Сидер Войвода”, ТФС „Балканика”, ДТФС

title: Коледен концерт „Фолклорен берекет“

maintext:
Публикувана на: 22.12.2016г. 34 прегледа
22 декември от 18ч., НАРОДНО ЧИТАЛИЩЕ „НАПРЕДЪК 1869″ ГОРНА ОРЯХОВИЦА
Фолклорен Коледен концерт с участието на ФА „Сидер Войвода”, ТФС „Балканика”, ДТФС „Приключенци”, ВФГ и индивидуални ученици от клас „народно пеене” при НЧ „Напредък-1869”
и гости:
ФГ“Изворче“ при СУ“Вичо Грънчаров“ и ВОКАЛНА ГРУПА при НУ“Св.Св.Кирил и Методий“ с. Поликраище.
Богата фолклорна програма за Коледа в салона на НЧ „Напредък-1869″!
Очакваме Ви
вход СВОБОДЕН!


title: Търновец обвинен в документно престъпление

maintext:
Публикувана на: 21.12.2016г. 823 прегледа
48-годишен от В. Търново е обвинен в извършването на документно престъпление. Н. Н. декларирал, че представляваното от него търговско дружество няма непогасени подлежащи на принудително изпълнение задължения за данъци, мита и задължителни осигурителни вноски. Неистината била вписана в декларации, които представил пред нотариус при прехвърлянето на право на собственост върху недвижими имоти.


title: Президентът даде гражданство на бесарабски българин, намерил покрив в Самоводене

maintext:
Публикувана на: 15.12.2016г. 757 прегледа
Много познати и приятели на Васил и Раиса от Украйна също искат да се заселят у нас
ВАСИЛ КОСТОВ, КОЙТО Е РОДОМ ОТ УКРАИНСКОТО СЕЛО КУЛЕВЧА, ВЕЧЕ Е БЪЛГАРСКИ ГРАЖДАНИН. От няколко години мъжът живее заедно със съпругата си Раиса в търновското село Самоводене. Пристигат у нас през 2011 г., привлечени от красивата природа, а днес вече официално може да се нарече българин.
Васил и Раиса са родени в Кулевча, намиращо се в Саратския район на Одеска област. Самото село е основано през 1830 г. от преселници от село Кюлевча, Шуменско. Семейството живее близо 30 години в Днепропетровск. Имат син и дъщеря, които са архитекти. Синът им остава да живее в Украйна, дъщеря им избира Дания, а Васил и Раиса решават да се заселят в България. Разглеждайки обявите за имоти в интернет, случайно попадат на къща в Самоводене, която решават да купят. Продават апартамента си в Украйна, стягат куфарите и пристигат в селото, макар че не познавали никого. Захващат се да ремонтират новия си дом и бързо се сприятеляват с хората от селото. А в началото на 2015 г. Васил подава документи за българско гражданство заедно със сина им, който междувременно пристига в България със съпругата и дъщеря си заради размириците в Украйна. И тъй като Васил има български корени, получава българско гражданство, както и синът му. Указът на президента е издаден на 1 август тази година, но пристига едва в края на октомври. Раиса също предстои да подаде документи и се надява да получи статут на български гражданин.
„Много наши познати и приятели от Украйна искат да дойдат и да се заселят в България, но е много трудно и скъпо – издаването на визи, чакането за документи, липсата на работа. А в Бесарабия има много българи, но просто не могат да дойдат тук”, разказва Раиса, или Рая, както я наричат близки и приятели. Споделя, че много обича българските родопски песни, които винаги я разплакват, а любимите й изпълнения са на Валя Балканска, Стефка Съботинова и Надежда Хвойнева. Двамата с Васил често слушат народни песни.
„Когато бяхме за малко в Украйна и пуснах на брат ми „Притури се планината” на Стефка Съботинова, той се разплака, защото нейният глас много прилича на този на нашата майка. Тя имаше много хубав глас и обичаше да пее. Помня песните, бяха много силни и тъжни, за хайдути, за турското робство, за вземането на момчетата за еничари. Когато бях малко момче, зимата се събирахме около огъня и лампата, навън беше студено и тъмно, а тя пееше ли, пееше”, спомня си Васил. С усмивка разказва, че макар да се чувства българин, все още хората в селото ги наричат „руснаците”. Но пък знае, че не го казват с лошо, а заради акцента. Всички в селото ги приемат сърдечно и вече имат много приятели. А тяхната внучка Ева, която е второкласничка в местното училище, бързо научава езика и с голямо желание се учи да танцува хора и да пее български песни.
СЕМЕЙСТВОТО ПАЗИ ТРАДИЦИИТЕ, НАСЛЕДЕНИ ОТ БЪЛГАРСКИТЕ ПРЕСЕЛНИЦИ
Когато Васил и Раиса пристигат в Самоводене, се захващат със собствен труд да ремонтират и стегнат къщата си. Обзавеждат я в руски стил, с красиви тапети по стените, върху които са закачени гоблени, ушити от Раиса. Двамата сами реставрират старите скринове и гардероби, върху които са изобразени ангелчета и рози, а завесите са с красиви драперии и дантели. Уютът на дома им е допълнен и от колекцията макети на стари военни автомобили и самолети, част от които Васил пренася в новия дом.
Обичат да разказват за живота си в родното Кулевча, където и до днес се пазят изконните български традиции. Хората там са много набожни и във всеки дом има икони, на които се молят. А най-голямата забележителност на селото е църквата „Св. Николай“, в която се намира известната чудотворна икона на Св. Богородица. Светинята веднъж годишно се украсява с лилии, които, след като изсъхнат, отново разцъфтяват. Иконата на Божията майка е прочута и с лечебните си сили, заради което поклонници от цяла Украйна се стичат да търсят изцеление.
„Ние сме силно вярващи и всеки път, когато нещо ми тежи, се моля. Но сякаш тук хората не са толкова вярващи, въпреки че има много църкви и манастири. Любимото ми място е манастирът „Св. св. Петър и Павел” край Лясковец, разказва Рая. С лека тъга споделя и за първия Великден, който посрещат в Самоводене. Както всяка година, тя приготвя козунаци и боядисани яйца, но отивайки рано сутринта до църквата, с изненада разбира, че е затворена и не може да ги освети. Тогава за първи път се разплаква, но заедно с новите си приятели отбелязват празника. Все още двамата с Васил недоумяват защо в България по всяко време на годината се яде козунак, а не само на Великден, както повелява традицията. В родното им село всеки празник се отбелязва с голямо вълнение, а в подготовката му участва цялото семейство. На големите християнски празници къщите задължително се белосват, целият дом се почиства, а жените месят празнични хлябове и редят трапезата. И макар през годините някои от традициите да са осъвременени, Васил и Рая продължават да спазват много от обичаите, запазили българския дух от родното си село Кулевча.
Весела БАЙЧЕВА


title: Санкции за 10 700 лв. наложиха екоинспектори за месец

maintext:
Публикувана на: 21.12.2016г. 83 прегледа
Седем наказателни постановления на обща стойност 10 700 лв. са издали през ноември експерти от Регионалната екоинспекция във В. Търново. Инспекторите са извършили 103 проверки на 97 обекта на територията на областите Велико Търново и Габрово. Издадени са 18 предписания и са съставени седем акта за нарушения на законите за управление на отпадъците, за водите и за неизпълнени предписания.
Инспекторите са извършили три проверки по постъпили сигнали в РИОСВ за нерегламентирано изхвърляне на отпадъци в землищата на селата Леденик и Шемшево и град Дебелец.
През месеца са издадени четири заповеди на дружества за маркиране с трайни знаци на обработваеми земеделски имоти, граничещи със защитена местност Божурлука и защитена местност Находище на българска гърлица в землището на село Хаджидимитрово. Целта е предотвратяване на вредни въздействия върху защитените територии.


title: Футболни фенове на „Левски“ помагат на възрастни и социално слаби семейства от региона

maintext:
Публикувана на: 20.12.2016г. 64 прегледа
БЛАГОТВОРИТЕЛНА КАМПАНИЯ ПОД НАДСЛОВ „СИНЯТА КОЛЕДА” ОРГАНИЗИРА ФЕНКЛУБ НА ПФК „ЛЕВСКИ СОФИЯ” ВЪВ ВЕЛИКО ТЪРНОВО. Членовете на Old Capital Boys започнаха акцията в началото на декември, с която да подпомогнат възрастни хора и семейства в нужда от областта, които са социално слаби и нямат възможност да посрещнат предстоящите празници. До момента в кампанията са събрани 735 лв., хранителни продукти, дрехи и детски играчки. В инициативата на запалянковците са се отзовали футболни фенове и дарители от цялата страна. Със събраните средства ще бъдат закупени продукти, които ще бъдат разпределени в коледни пакети. Даренията ще бъдат изпратени на 20 декември в три великотърновски села – Шемшево, Леденик и Буковец. С помощта на кметове и кметски наместници „Синята Коледа” ще зарадва 20 възрастни самотни хора и социално слаби семейства.
В. ВАЛЕНТИНОВА


title: Трета телефонна измама в Свищов за седмица

maintext:
Публикувана на: 16.12.2016г. 155 прегледа
Трета телефонна измама в рамките на една седмица разследват свищовски криминалисти. Сигнал за извършеното престъпление е получен в сряда. По данни на тъжителя същия ден непознат се обадил на домашния телефон на 55-годишна жена от крайдунавския град, представил се за полицейски служител и поискал потърпевшата да му даде наличните си пари, като й обяснил, че по този начин тя ще съдейства за задържането на телефонни измамници. Жената бързо се доверила на непознатия. Изтеглила от банков клон 2000 лв., събрала и парите, които се намирали в жилището й и по нареждане на непознатия оставила 2150 лв. в плик в гориста местност зад жилището си. Впоследствие разбрала, че е измамена, и потърсила съдействие. Другите две измами бяха на жени на 69 г. и на 72 г. Сценарият бе същият, но едната даде 800 лева и бижута, а другата хвърли през балкона 10 000 лева.


title: Италиански архитект прекроява Стамболовия мост с три нива за коли и пешеходци

maintext:
Публикувана на: 19.07.2016г. 4 783 прегледа
Впечатлен от Велико Търново, Антонио Ачето подари на града проект за новия му център
ЕДИН ОТ ВОДЕЩИТЕ СВЕТОВНИ АРХИТЕКТИ АНТОНИО АЧЕТО ПРЕДЛАГА НОВ ЖИВОТ ЗА ПРОЧУТИЯ СТАМБОЛОВ МОСТ ВЪВ ВЕЛИКО ТЪРНОВО. Италианецът дари готов проект за новия градски център на болярския град. Разработката му е предоставена на местната администрация, като важна част от нея е именно известният местен мост, който в момента се ползва само от пешеходци. Любопитен детайл е, че Ачето е използвал концепцията на самия Колю Фичето, с която е правен мостът в Бяла, признава самият италианец.
В края на 19 век в старата столица работи и италианският архитект Джовани Мосути, който проектира горната част и орнаментите на Стамболовия мост. Антонио Ачето използва и неговите идеи за това местният мост да има няколко нива, отделени за автомобили и пешеходци с панорамни площадки и заведения. Според проекта му мостът става основната транспортна артерия към и от новия градски център в посока Стария и Нов град, както и всички основни забележителности. Вижданията на италианеца са той да бъде с три нива за автомобили и пешеходци, така както са направени няколко подобни моста в Истанбул. Предвидено е самата конструкция да бъде заздравена, за да поеме натоварванията. Към моста се оформя и подход откъм Южния пътен възел по поречието на Янтра, край Художествената галерия и в посока университета. В новия градски център ще се влиза през кръгово движение откъм ул. „Христо Ботев“ и бившето тролейно обръщало. Централният вход ще стига до Стамболовия мост. Според експерта мостът, който се нуждае от спешен ремонт, е уникален в техническо отношение, независимо че е строен през 1892 година. Участие в изграждането му тогава взема виенската фирма за метални и леярски изделия „Рудолф Вагнер“, която е правила Орлов и Лъвов мост в столицата, както и Желязната църква в Цариград. Скелето пък е правено от великотърновския майстор строител Стоян Герганов.
АНТОНИО АЧЕТО ПРЕДВИЖДА ГОЛЯМ ГРАДСКИ ПЛОЩАД НА МЯСТОТО НА БИВШИЯ СТАДИОН С ПЕШЕХОДНА ЗОНА И БИБЛИОТЕКА. Според него, ако се отпуши трафикът по моста, ще се реши и проблемът с директната връзка със „Света гора“ и ще се разтовари градският трафик. Практически проектът му свързва реката с парка, като се обвързва вече съществуващата част. Италианецът смята Боруна, хълма Света гора и меандрите на Янтра за сърцето на града и даже така ги нарича в проекта си. Според него остават няколко свободни терена, които могат да бъдат застроени със сгради с обществено значение и паркови зони по крайбрежието, много заведения и атракции.
По данни на експерти бъдещият градски център на Велико Търново няма да е по-скъп от 25 млн. лв., като в тази цена е само инфраструктурата. По цялото протежение на реката около Боруна, Интерхотела и ул. „Гурко“ е предвидена крайбрежна алея, която ще свърже пътния възел с улицата тупик „Крайбрежна“ в подножието на Хуманитарна гимназия.
ИТАЛИАНСКИЯТ АРХИТЕКТ АНТОНИО АЧЕТО Е БИЛ ГОСТ НА ГРАДА НА ПОСЛЕДНОТО ИЗДАНИЕ НА МЕЖДУНАРОДНАТА БОРСА „КУЛТУРЕН ТУРИЗЪМ“ КАТО ПРЕДСТАВИТЕЛ на град Матера, избран за Европейска столица на културата за 2019 г. Още тогава италианецът се свързва с директора на общинската фирма „Царевград – Търнов“ Цветомир Бояджиев и се ангажира с изработването на проекта. Преди броени дни той изпълнява обещанието си и го дарява на общината. Разработката му може да кандидатства и за европейско финансиране.
Стилян НАЙДЕНОВ
Снимка Светослав СТЕФАНОВ


title: Свищовски възпитаник получи националния приз „Студент на годината”

maintext:
Публикувана на: 21.12.2016г. 62 прегледа
Марин Маринов – четвъртокурсник в Стопанска академия – Свищов, специалност „Индустриална бизнес икономика”, получи националния приз „Студент на годината” 2016 в професионално направление „Стопански науки” в 10-ото издание на конкурса, организиран от Националното представителство на студентските съвети в България. За да участват в националния конкурс, студентите трябва да докажат своите постижения, представяйки документи за постигнатите резултати в научната, културната, спортната и други дейности, свързани с образователния процес на национално и международно ниво.
По време на цялото си обучение в Стопанска академия Марин Маринов е активен участник в научни форуми, обучителни курсове и проекти, има публикации в различни сборници с доклади. Награждаван е от Студентският съвет при Стопанска академия за активна студентска и общественополезна дейност.


description: Уважаеми жители на община Стражица, Наближават едни от най-светлите празници - Коледа и Нова година. В дните, в които празнуваме съзиданието, вярата и

title: Обръщение на Румен Павлов Кмет на община Стражица

maintext:
Публикувана на: 23.12.2016г. 2 прегледа
Уважаеми жители на община Стражица,
Наближават едни от най-светлите празници – Коледа и Нова година. В дните, в които празнуваме съзиданието, вярата и надеждата, желаем на всички добруване и благоденствие! В очакване на благодатния огън на Рождество Христово, нека сърцата ни се изпълват с топлота и обич, с благодарност и уважение. Защото Коледа е надежда и обещание за щастие и добри дела. В навечерието на Новата 2017 година приемете моите сърдечни пожелания за здраве и късмет във всеки дом, за благополучие и успехи във всяко Ваше начинание. Нека има искреност и взаимност в семейството, между приятелите и в обществото. Да посрещнем щастливи и уверени в силите си настъпващата 2017 година!
Честита Коледа!
Благодатна Нова година!
Румен Павлов
Кмет на община Стражица


description: Редовното ходене на сауна може да допринесе за намаляване на риска от развитието на деменция при мъжете, пише в. "Дейли експрес", позовавайки се на резултатите

title: Сауната може да допринесе за намаляване на риска от деменция при мъжете

maintext:
Публикувана на: 21.12.2016г. 58 прегледа
Редовното ходене на сауна може да допринесе за намаляване на риска от развитието на деменция при мъжете, пише в. „Дейли експрес“, позовавайки се на резултатите от финландско изследване.
Авторите му от университета на Източна Финландия са установили, че за мъжете, които ходят на сауна между четири и седем пъти седмично, рискът от развитието на деменция и най-разпространената й форма – болестта на Алцхаймер, в последвал 20-годишен период е съответно с 66 и 65 процента по-нисък, отколкото за представители на силния пол, посещаващи сауна веднъж седмично.
Изследването е обхванало 2315 мъже на възраст между 42 и 60 години, наблюдавани в продължение на две десетилетия.
Сауната допринася за подобряване на кръвообращението и за понижаване на кръвното налягане, на което според специалистите се дължи благоприятният й ефект за предпазване от деменция.
Британски експерти приветстват резултатите от проучването, тъй като търсенето на начини за предпазване от болестта, за която няма лечение, е решаващо в борбата срещу нея. Те обаче отбелязват, че само по себе си изследването не е достатъчно, за да се препоръча редовното ходене на сауна като метод за превенция. Специалистите напомнят, че основни средства за предпазване от невродегенеративното заболяване остават редовната физическа активност, здравословното и балансирано хранене и отказът от цигари.
Източник: БТА


title: Кметът на Свищов оттегли предложението си за повишаване на данък сгради

maintext:
Публикувана на: 20.12.2016г. 83 прегледа
На пресконференция в Свищов кметът Генчо Генчев обяви решението си да оттегли направеното от него предложение за повишаване на данък сгради. Той се мотивира, че времето за информиране на населението е било твърде кратко и хората не са били подготвени психически за тази промяна в данъците. „В навечерието на Коледните празници не искам хората да бъдат стресирани и напрегнати. Искам да разберат, че тези промени бяха наложени от направените изчисления и необходимостта от промяна в данъка беше основателна. В същото време отчитам, че такива промени изискват разбиране от страна на обществото и няма да злоупотребя с доверието, което са ми гласували”, каза кметът.
Той обясни, че това ще наложи свиване на бюджета на първостепенните и второстепенните разпоредители и ограничаване на разходите. Ще се правят икономии, тъй като няма друга алтернатива. Относно данък смет кметът заяви, че отказва да носи чужда отговорност, тъй като интересите на община Свищов не са били защитени в предходния мандат на управление. Генчев обоснова повишаването на данък смет с решение на Общинския съвет от 26 април от 2012 година, в което е заложено покачването му. Тогава с 18 гласа „за”, 1 „против” и 5 „въздържали се” е решено, че средствата за покриване на проекта „Изграждане на регионална система за управление на отпадъците в регион Левски (Никопол)”, ще бъдат осигурени чрез такса битови отпадъци.
Кметът обяви, че община Свищов е в стабилно финансово състояние е ще посрещне Новата 2017 година без задължения.


title: Шофьор троши колата на друг водач на Южния пътен възел

maintext:
Публикувана на: 22.12.2016г. 665 прегледа
22-годишен хулиган след екшън на Южния пътен възел е задържан от великотърновски полицаи. Сюжетът се разиграл завчера по обяд. Колата на К. К. от Горна Оряховица била засечена от друг автомобил на пътя. Ядосаният шофьор слязъл от машината и започнал да обиждал водача на другата кола, счупил с ръка задно панорамно стъкло на возилото му, ритал с крака по вратите на автомобила. Той е задържан за срок до 24 часа по ЗМВР. По случая е започнато досъдебно производство.


title: Обръщение на Венцислав Спирдонов, Председател на Великотърновския общински съвет

maintext:
Публикувана на: 23.12.2016г. 2 прегледа
Скъпи великотърновци,
С голямо удоволствие Ви поздравявам с настъпването на Рождество Христово!
25 декември е един от най-светлите християнски, а и български празници, чрез който всички ние почитаме раждането на Спасителя Иисус Христос.
Бъдни вечер и Рождество Христово много силно символизират сплотеността, смирението, добротата, хармонията и любовта.
Нека всички ние прекараме Бъдни вечер и деня на Рождество Христово с нашите семейства и близки, нека засвидетелстваме уважението, което старите заслужават, и да възпитаваме младите в изконните български традиции.
Коледа отново ни припомня колко важно е да живеем в съответствие с изконните човешки ценности. Нека любовта, солидарността, милостта, грижата за близкия и помощта към хората в нужда заемат водещо място в нашата общност.
Това е пътят, който трябва да следваме, за да бъдем както ние, така и страната ни по-добри, по-успешни, по-силни.
Пожелавам на всички светли и изпълнени с доброта, любов и хармония празници!
СВЕТЛО РОЖДЕСТВО ХРИСТОВО!
Венцислав Спирдонов
Председател на Великотърновския общински съвет


title: Дневен хороскоп. Прогноза за 22 декември, четвъртък

maintext:
Публикувана на: 22.12.2016г. 552 прегледа
Луната е във Везни. Фаза – последна четвърт. Лунният ден преминава от 22-и в 23-и в 01.12 часа. Управител на деня е Юпитер.
Здраве: Нежелани са операциите в областта на бъбреците и пикочния мехур. Добре ще протекат профилактиката и лечението на проблеми с бъбреците, уринирането, профилирането на високо кръвно налягане и проблеми с очите.
Красота и външен вид: Днес не приемайте много вода, организмът задържа течности. Не пийте диуретични и разхлабващи вещества с цел отслабване. От процедурите на косата разрешено е подстригването, боядисването и оформянето на цветни кичури. Избягвайте всякакви масажи, защото ще се окажат особено болезнени заради водата в организма.
Хранене и диета: Днес приемайте по-малко течности. Организмът задържа вода и трудно се отводнява. Хапвайте по малко и начесто, за да подпомагате метаболизма да работи правилно. Избягвайте храните от животински произход. Хапвайте постно. Ядките са чудесна храна днес, ако почувствате глад между основните ястия.
Цветове, носещи късмет: Розово, лилаво, оранжево, зелено.
Грижа за дома и градината: Засаждане и пресаждане на растения: до 13.15 часа.
Нумерологичен хороскоп: Денят е труден, защото остава малко време до Коледа и бързаме да отхвърлим колкото се може повече задачи – и лични, и професионални. Темпото е ускорено и на практика се надпреварваме с времето. За щастие емоциите са положителни в очакване на едни от най-топлите семейни празници и ежедневието „на педал” по-скоро ни прави по-организирани и стегнати.
Звездни аспекти за деня: Движейки се през Везни, Луната днес е активна на небето и изисква да се мобилизираме и да свършим всичко, което имаме предначертано за този ден. Времето в предиобеда е доста напрегнато заради квадратурата на Луната с Меркурий и Плутон. Внимавайте. Не се захващайте с нищо ново. Освободете мислите си от излишни притеснения. Ако нещо не върви, отложете го за следобедните часове. Определено те са по-благоприятни. Луната тогава е в хармония с Венера и Юпитер. Успеваемостта е по-голяма, а благите лични взаимоотношения са гарантирани.
ОВЕН
Много мрънкате
В четвъртък сами блокирате доброто влияние на планетите, което се беше установило в последните дни. Причината е вечното ви мрънкане за щяло и нещяло. Нямате и намерение да се съобразите установените норми и традиции В момента демонстрирате поведение, което ви вреди и в семейството, и в службата.
ТЕЛЕЦ
Не е време за промяна
В четвъртък ще прекалите със смелите мечти и амбиции и рискувате да се заемете с проект, който не ви е по силите. В службата бъдете по-критични към себе си и не приемайте предложения, свързани с пълна промяна в това, с което се занимавате. По-скоро бъдете консервативни, за да не си причините трудности и пречки по неволя.
БЛИЗНАЦИ
Празниците ви разсейват
Въпреки напрежението, което е неизбежно в четвъртък при вас, продължавате пътя си напред. Не бива да се отклонявате от набелязаните цели. Ангажирани сте и с организацията по семейните празници. Това ви разсейва през целия ден. Ако ви предстои да свършите нещо важно, концентрирайте се в следобеда и го отметнете.
РАК
Решавате за всички
Като изключим неприятните контакти с хора от близкото обкръжение, всички останали сфери на живот ще са спокойни и благодатни. Ще се карате малко повече с близките си, защото сте се заели еднолично с организацията на предстоящите празници, без да давате възможност семейството ви да изрази мнение как те искат да прекарат Коледа.
ЛЪВ
Следобедът е благоприятен
Четвъртък е благоприятен за вас, но мнозина тръгват в много посоки наведнъж и така се обричат на неуспех. Не се разпилявайте, а се съсредоточете в една-единствена цел. Предиобедът е доста напрегнат и хаотичен, но в часовете след обедната почивка някак успявате да се съберете и концентрирате. Това е и по-благоприятното време за вас.
ДЕВА
Добри новини
Нервни и избухливи сте днес. Причината е приповдигнатото ви настроение. Всяка емоция ви влияе по различен начин. Опитайте се да овладеете страстите, за да не навредите на най-близките си взаимоотношения. Очакват ви добри новини във финансовата сфера в следобеда. Спокойствието по празниците ви е гарантирано.
ВЕЗНИ
Не се бъркайте в чуждите работи
Днес желаете да дадете съвет на всички хора около себе си, да се наместите в живота им и да ги поучите за нещо. Разбира се, няма да се разминете без сръдни и размяна на обидни думи. Хубавото е, че всичко отминава бързо. Луната и Венера ви помагат да осъзнаете грешките си и светкавично да промените маниера си на поведение.
СКОРПИОН
Не започвайте нищо ново
Активни, успяващи, запътени към една своя завидна цел – такива сте няколко дни преди Коледа. Сякаш сега сте се сетили да започвате нещо ново. По-добре не се заемайте с важни и грандиозни задачи. Още по-малко в предиобеда. Тогава ви чакат проблемни ситуации, от които трябва да излезете със смирение и такт. Ще се справите.
СТРЕЛЕЦ
Свада с шефа
Днес общувате трудно и хората няма да ви разбират напълно. На работното място пререкание с шефове може да снижи настроението и самочувствието ви. Бързо ще отмине. Още утре разбирате, че е било моментно състояние, просто напрежение, което е трябвало да се освободи. В личен план ви чака далеч по-обещаващ и приятен ден.
КОЗИРОГ
Свършете си работата
Въоръжете се с търпение. Не предприемайте нови задачи, преди да сте завършили докрай старите. Денят е благоприятен и подходящ за действие по рутинните ангажименти. Вкарайте документацията, която водите, в ред преди Коледа. Изчистете я от грешки. Изпратете картички за празниците на партньорите, с които работите.
ВОДОЛЕЙ
Не прибързвайте
Желанието ви да поставите ново начало, удовлетворявайки поредната си хрумнала идея, е най-голямата ви грешка днес. Не забравяйте, че периодът не е благоприятен за крачка напред, а и точно преди празниците едва ли ще срещнете присъща отзивчивост в хората, с които искате да осъществите целите си. Отдайте се на рутинна работа.
РИБИ
Следобедът е благоприятен
Атакувате високите постове на работното място. Считате, че краят на годината е време за отчитане на постиженията и повишение в йерархията. Прави сте и мнозина от вас ще се сдобият с желания пост в службата. Не забравяйте, че следобедът е по-благоприятното време за вършене на каквото и да е било. Използвайте този момент.
ЧЕСТИТ РОЖДЕН ДЕН!
Родени на дата на кармична разплата, вие в този свой живот сте си избрали точно определени трудности и с тяхното преодоляване ще заплатите дълга си към съдбата за допускани грешки в минали прераждания. Най-важната заръка към вас е да се научите на прозорливост и предпазливост, да слушате малко повече хората, които ви обичат и подкрепят, защото техните съвети ви помагат повече, отколкото очаквате.
Навлизате в година, която ще ви помогне да анализирате миналото и да поправите стари грешки. Ще учите и ще се преквалифицирате. Професионалната ви реализация ще бъде успешна.
Здраве: Не си внушавайте болести, чака ви година на крепко здраве.
Станислав КЛИМЕНТОВ


title: Тихомир Иванов: „С моя треньор не си поставяме конкретни цели, вървим напред стъпка по стъпка“

maintext:
Публикувана на: 23.12.2016г. 6 прегледа
Състезателят на свищовския клуб „Свилоза“ атакува челната тройка в Европа в скока на височина
Най-успешно представилият се българин в олимпийски финал в скока на височина при мъжете – Тихомир Иванов, е на подготовка във В. Търново. В Рио де Жанейро роденият на 11 юли 1994 г. скачач се нареди десети. До момента най-доброто класиране на роден състезател на форум под петте преплетени кръга беше на националния ни рекордьор Георги Дъков, който има 14-о място от Игрите в Барселона през 1992 г. 22-годишният Иванов, за когото това беше дебют на олимпийски игри, за втори път в Бразилия изравни личния си рекорд от 2.29 метра, като и там преодоля височината от първи опит. В момента той и личният му треньор Георги Гатев тренират в закритата писта на Спортен комплекс „Ивайло“. Миналата година Гетов бе Треньор N 1 на Свищов, а за 2016 г. бе избран за N 1 на Плевен, където е преподавател в Спортното училище. Какво ги доведе тук, доволни ли са от условията и докъде стигат възможностите на Тихомир, който е състезател на свищовския клуб „Свилоза“, четете в интервюто.
– Тихомире, какви са причините да изберете базата на СК „Ивайло“ за подготовка?
– В родния ми град Плевен няма база за подготовка нито през зимата, нито през лятото, докато тук условията позволяват да се тренира по къс клин и тениска, което за нас е напълно достатъчно. Подготовката върви добре. Доволни сме от условията, които имаме, и нямаме оплаквания.
– В последния момент успя да покриеш норматив за олимпиадата. Очакваше ли да се представиш толкова добре в Рио?
– Подготовката за олимпиадата протичаше добре, направихме много лагери, в които показах много добри резултати. Бях сигурен, че ще покрия норматива (б.р. 229 см) и това се случи на държавното първенство в София от трети опит. На европейското първенство се представих много добре, завърших на пето място и това ми даде много кураж да вярвам, че мога да се класирам за финала на скок височина в Рио. Да участваш на финал на олимпиадата е много трудно. В квалификациите успях да скоча всички височини от първи опит и това ми отреди първа позиция с още двама атлети. На финала допуснах лека грешка на една от височините, което ме лиши от по-предна позиция. Не съжалявам за нищо, аз съм млад и имам да трупам опит.
– Демонстрира самочувствие преди финала. Докъде достигат твоите възможности? Може би 234 – 235 см?
– Самочувствието го изграждам с години. Бях малък и крехък, но с годините развивахме устойчива психика, за да не се поддавам на напрежението по време на състезанията. С моя треньор Георги Гетов сме решили да не си поставяме конкретни цели. Ще вървим напред стъпка по стъпка.
– Завърши сезона с второ място в Италия. Получи ли покани за международни стартове след силната година, която изпращаш?
– За момента програмата ми е неясна. Предстои ми европейско първенство в Белград, закъдето изцяло е насочена подготовката ми.
– На европейското първенство завърши пети. Амбициран ли си за място на подиума догодина?
– Първенството в зала е малко по-трудно поради това, че се скача на подиум, а в България все още няма такава зала. Търсим начини да съчетаем тренировките с подиум. Поставил съм си цел да вляза в тройката, и ако всичко върви добре и съм здрав, предполагам, че няма да е проблем да го направя.
– От 2 години си състезател на СК „Свилоза“ (Свищов). Оставаш ли в този клуб и догодина?
– Благодарение на господин Дачев, който реши да ми помогне през 2014 г., нещата вървят добре. Договорът ми е година за година. Картотекиран съм за СК „Свилоза“ и чакам с нетърпение първия старт.
– Брат ти Михаил също е състезател на скок височина и е шампион за юноши. Това наследствена черта ли е?
– Тренираме при един и същи треньор – Георги Гетов. Вероятно от мене е видял и се е увлякъл по този спорт. Не тренираме заедно. Не обичам да правя сравнения с брат си. Един състезател се изгражда с годините.


title: Бившият военен Стефан Цонев предоставя къщата си в Ново село на пострадали от Хитрино

maintext:
Публикувана на: 15.12.2016г. 402 прегледа
64-ГОДИШНИЯТ БИВШ ВОЕННОСЛУЖЕЩ СТЕФАН ЦОНЕВ ОБЯВИ ВЧЕРА, ЧЕ ПРЕДОСТАВЯ СВОЙ НАСЛЕДСТВЕН имот в Ново село на пострадало семейство от село Хитрино.
В момента Цонев, който е инвалид първа степен на хемодиализа, живее в апартамент във Велико Търново. Той каза пред „Борба“, че се е трогнал много от човешката трагедия, причинена от взрива на влаковата композиция в селото, затова решил спонтанно да помогне на нуждаещи се. Готов е да предостави имота си в Ново село абсолютно безвъзмездно за колкото време се наложи.
Къщата му там е в добро състояние, поддържана е и е само на 20 км от старата столица. Тя е двуетажна, обзаведена, с голяма кухня, изба, барбекю и пещ. Освен това къщата има просторен двор, кладенец и стопански постройки. Допълнителен бонус е, че се намира на единствената в Ново село улица с канализация.
За своето намерение Стефан Цонев първо споделил в семейството си, което го подкрепило. После се обадил и в Община Велико Търново, където от няколко дни тече дарителска акция в помощ на пострадалите от село Хитрино. От кметството пък уточниха, че при проявен интерес желаещи могат да се свържат или със зам.-кмета проф. Георги Камарашев, или с д-р Диляна Вачкова, която е експерт в дирекция „Социални дейности и здравеопазване“. Вчера зам.-кметът Камарашев отпътува за Хитрино с първите дарения и най-вероятно той ще коментира предложението на Стефан Цонев с местната власт в пострадалото село.
„Готов съм да помогна, просто съм съпричастен и не влагам никаква умисъл. Не искам нито наем, нито нищо. Преди всичко сме хора, а и цялата ми служба е минала в помощ и подкрепа на хората“, коментира пред „Борба“ 64-годишният мъж.Той е бил командир на взвод в Нова Загора, после е бил преподавател в Сержантското училище в Горна Оряховица, две години е бил началник-свръзки в понтонно-мостова бригада в Белене, а преди да се пенсионира, е бил и началник на поделение за правителствена свръзка с Русия.
Е. СВЕТОСЛАВОВА


title: Ремонтират за 1,3 млн. най-голямото земеделско училище в региона

maintext:
Публикувана на: 23.12.2016г. 2 прегледа
Пълно обновление ще претърпи учебният и производствен корпус на най-голямото земеделско училище в региона през идната година. В Професионалната гимназия по аграрен туризъм „Цанко Церковски“ в Павликени стягат ремонт за 1,3 млн. Голяма част от сумата ще отиде за нова топло- и хидроизолация. Училището бе прехвърлено неотдавна на местното кметство. Тук се изучава и една от редките специалности у нас – полиграфия, по настояване на местния бизнес, както и селски туризъм. За последните 8 години школото е реализирало 11 проекта за европейска мобилност на обща стойност 527 хил. евро в партньорство с повече от 10 страни от ЕС.


title: Жителите на Рим смятат, че елхата на града е най-грозната в света

maintext:
Публикувана на: 22.12.2016г. 49 прегледа
Издигнатото в Рим коледно дърво предизвика недоволството на много от жителите на италианската столица, съобщиха сайтовете Лента и Локал. По думите на хората, елхата е най-грозната в света.
На римляните не им харесва, че тя изглежда небрежно и клоните са увиснали. Освен това е зле украсена с гирлянди, а на върха няма коледна звезда.
„По-добре да не бяха я слагали въобще, толкова е грозна! И се чудят защо туристите избират други градове“, коментира във Фейсбук един от гражданите.
„Точно като града е – пълна с дупки и покрита с боклуци“, пише в друг коментар.
Светлините на дървото бяха запалени от кмета Вирджиния Реджи на празника на Непорочното зачатие, който отбеляза началото на коледния сезон за италианците.
Кметът призова децата да отброяват от 10 до едно, като обеща след това „дървото и Виа дел Корсо да се осветят магически“, но когато този момент настъпи, блещукащите светлини бяха посрещнати с мълчание.
Един от гражданите каза, че съпоставен с други европейски градове, които пресъздават коледна атмосфера със светлини, събития и забавления, в Рим има само „безкрайна тъга“.
Някои се впуснаха в защита на коледното дърво, като заявиха, че е двулично да се критикува, при положение че става въпрос за дарение. В аргументите си те посочиха, че Коледа се комерсиализира и управлението на града харчи пари от таксите на хората за фриволни разходи. Но опонентите им отговориха, че намаляването на разходите не трябва да е за сметка на празничната магия.
Източник: БТА


title: Най-младият ходжа в България Алейдин Тахиров: „За да ти върви в живота, не завиждай и не мисли лошото на никого”

maintext:
Публикувана на: 04.11.2011г. 53 прегледа
Публикувана в брой: 211 / 04.11.2011
На 4 и 5 ноември – петък и събота, Алейдин Тахиров приема отново във Велико Търново, телефони: 0896 64 02 15 и 0876 84 47 65
Алейдин Тахиров е роден в село Бенковски, община Златоград, но от десетина години живее в Мадан, Смолянско. Той е на 32 години и е най-младият ходжа в България. Завършил е ислямско духовно училище в Русе и Шумен през 1999 г. Семеен, с две деца.
– Г-н Тахиров, откога имате дарбата да помагате на хората?
– В края на май 2002 г. припаднах и в продължение на няколко дни бях в кома и дори лекарите в Златоград не вярвали, че ще оживея. Тогава насън ми се яви един старец с дълга бяла брада, който ми проговори на български. Той ми каза: „Ще те надаря с дарба, с която да можеш да предсказваш миналото и бъдещето на хората, да им помагаш, да ги лекуваш и да разваляш магии. Ако се осмелиш обаче ти самият да правиш магии за пари, ще ти отнема тази дарба. Оттогава започнах да гледам и да помагам на хората.
– Има ли други хора в рода Ви, които притежават такава дарба?
– Да, моят дядо е ходжа, както и прадядо ми. Те също са помагали на хората, но никой от тях не е правил магии. Аз лично приемам дарбата си като призвание.
– По какъв начин виждате миналото и бъдещето на хората, които идват при Вас?
– Когато при мен дойде някой, аз първо гледам първото му име, навършените години, дата, месец и година на раждане, както и името на неговата майка. Започвам първо с миналото на този човек, за да може той самият да се убеди в способностите ми, а след това преминавам към настоящето и бъдещето. Мога да му предскажа кога ще се ожени, ако не е семеен, колко деца ще има и т.н. Познавам също така дали има направени магии и кой ги е направил. Мога и да разваля магии по снимка или вещ на този човек, на когото гледам.
– Какви болести лекувате чрез Корана?
– Лекувам заболявания, от които дори лекарите не могат да изцелят болните. Не обичам да се хваля, нека хората споделят своите впечатления сами. Също така в интернет има информация за мен от хора, на които съм помогнал. При мен идват много българи, и то предимно християни. Помогнал съм на много хора, зависими от алкохол, наркотици, хазарт, стерилитет и различни проблеми.
– Разкажете интересни случаи за хора от нашата област, на които сте помогнали?
– Имах случай, при който отказах от алкохола 34-годишен мъж от Горна Оряховица и вече месеци наред той не близва капка алкохол. 23-годишно момче от Павликени също дойде при мен заради зависимостта си към наркотиците и благодарение на дарбата, която имам, успях да му помогна. Утеха и помощ намериха също младо семейство от Стражица, които дълги години нямаха дете, а сега се радват на прекрасно момиченце. Примерите и хората, на които съм помогнал, са много. От Велико Търново и региона са близо 130 човека.
– С какви проблеми идват при Вас хората?
– Най-често ме търсят за разваляне на магии, отказване от зависимости. Във Велико Търново идвам за девети път, като при мен са идвали хора дори от полицията, съда, както и лекари. 90% от търсещите помощ обаче са жени, може би защото вярват повече. Пътувал съм също и в чужбина – Кипър, Турция, Гърция и Румъния.
– Правят ли се много магии?
– Да, хората правят магии от злоба. В този регион обаче се правят повече злини, отколкото в Южна България. В Самоводене и Поликраище намерих в дърварника и в градината на две семейства подхвърлени магии. В Златарица също открих направена магия на мъж – подхвърлена в каросерията на камиона, който кара. На младо момче от Елена имаше муски в една от дрехите.
– А на какви цени работите?
– Работя на много ниски цени, които са по джоба на всеки, но все пак не забравяйте, че идвам от другия край на България. Не взимам космически цени, като някои други колеги, които се лакомят и взимат хиляди левове. Нека хората проверят сами и се уверят в това. Могат да потърсят информация за мен и в интернет.
– Има ли хора, които Ви се подиграват и не вярват на дарбата Ви?
– Имах два такива случая. Една жена от Павликени ми звънеше и си записваше час, но така и не идваше. След това научих от нейни познати, че синът й е катастрофирал тежко на излизане от града и е със счупен крак. Подобен случай имаше и с един мъж от Килифарево, който също не ме приемаше сериозно. Обаждаше се, плачеше по телефона. След това научих от негови колеги, че само седмица по-късно е бил нападнат и пребит. Затова искам да кажа следното. Мили хора, грехота е да се подигравате с Библията или Корана. Господ или Аллах забавят, но не забравят. Този, който прави магия, нека си спомни, че след време тя ще му се върне от Всевишния.


title: Eленските ротарианци събраха 7000 лв. на благотворителен бал

maintext:
Публикувана на: 21.12.2016г. 142 прегледа
Парите са за каузата „Да съхраним историята на Елена“
По традиция в навечерието на Коледа еленските ротарианци организираха благотворителен бал, на който събраха от лични дарения и томбола 7000 лв. Парите ще бъдат използвани за каузата „Да съхраним историята на Елена“, за която Ротари клубът работи през последните три години. Този път в благотворителния търг участваха с картини и предмети местни художници и занаятчии.
За пет години безкористна служба в полза на обществото еленските ротарианци станаха по-силни и единни. Помогнаха на много организации, художествени състави, деца, включиха се в различни инициативи и изяви. Още като предварителен клуб и малко след това работиха под мотото „Децата на Елена“, като помогнаха със средства на детските градини в общината, дариха храни на дома в Илаков рът, спонсорираха изяви на детски състави, наградиха ученици в неравностойно положение за успешно завършване на учебната година. Ротарианците подкрепиха финансово представянето на фолклорния състав на еленското читалище в Молдова и на Алис Ахмедова в САЩ. Съвместно с общината и Центъра за запазване на правата в здравеопазването организираха в града и няколко села кампанията „Скрининг за рак на гърдата“. Ротари клубът е съорганизатор и подпомага ежегодното провеждане на празника на еленския бут, негова е инициативата за ротариански уикенд на отмора всяко лято в Еленския балкан. Клубът спонсорира и книгоиздаването, като тази година изцяло финансира преиздаването на двата тома на „Еленски сборник“ по повод 85-годишнината от първото му отпечатване. Помага и за обогатяването на фонда на Музея на Възраждането.
Мария СИМЕОНОВА


title: Бронз за състезатели на „Етър-Виктори“ от турнира „Никола Петров“

maintext:
Публикувана на: 23.12.2016г. 2 прегледа
Над 100 момчета и момичета, представители на 15 клуба от цялата страна, участваха в турнир за деца, организиран от клуба по борба „Локомотив” и Община Горна Оряховица. Надпреварата бе посветена на 143- ата годишнина от рождението на легендарния шампион Никола Петров.
Много добро представяне направиха най-малките борци на „Етър Виктори“. С бронзови медали се окичиха Лъчезар Викторов в категория до 30 килограма и Диян Димчев до 32 кг. Те са възпитаници на Спортното училище във Велико Търново. В „Етър Виктори“ се подготвят над 30 млади борци под ръководството на треньора Николай Викторов.


title: Млада рокерка отглежда биволи в Горна Липница

maintext:
Публикувана на: 20.10.2016г. 9 177 прегледа
Цветелина Недкова наред с животновъдството учи „Компютри” във Великотърновския университет
Млада рокерка отглежда стадо биволи в павликенското село Горна Липница. За разлика от връстниците си, 25-годишната Цветелина Недкова не мечтае за чиновническа работа зад бюро в офис, нито пък смята да търси щастието си в чужбина. Тя е убедена, че и в България за младите хора има работа и перспектива, стига само достатъчно силно да искат да реализират и да повярват в мечтите си.
Родителите на Цветелина вече повече от 25 години се занимават с животновъдство и отглеждат крави. Покрай тях младата жена също още от дете свикнала да бъде в обора и да върши черна физическа работа, която за градските й връстнички би изглеждала тежка и унизителна. Преди три години момичето решава да си направи свое стадо от едър рогат добитък, но се насочва не към кравите, а към биволите. Първите две биволици тя купува от възрастен мъж от ловешко село. Сега животните й вече са 13 и тя не смята да ги намалява, а да увеличава стадото още. Цвети разказва, че за разлика от кравите, по отношение на храната биволите са по-лесни за гледане, тъй като цяла зима могат да минат и само на слама. Но за сметка на това пък, имат доста по-труден характер. „Биволите са по-буйни и трудно свикват с нов човек. Тези сега са свикнали с мен и не приемат дори родителите ми да се грижат за тях. Случвало се е, когато мен ме няма, те да не пускат мляко, за да не ги дои чужд човек. Освен това са животни, които почти не боледуват. По време на чернобилската авария през 80-те години на ХХ в. единственото незаразено мляко било биволското”, разказва младата животновъдка. Другата разлика с кравите е, че биволите дават по-малко мляко, най-много до 8 литра от животно. Но за сметка на това пък, биволското мляко е
най-търсеното и предпочитаното заради своята гъстота и калоричност. И още една разлика между кравите и биволите е, че последните са дълголетници и могат да живеят и до 50 години. Всяко едно от животните в стадото на младата фермерка си има свое собствено име, кое от кое по-необикновени и чудати: Черешка, Събина, Чудомира, Събин, Мечо. А породата им „Мура” е българо-индийска. От българската порода е взета здравината на животното, а от индийската млечността и така се е получила днешната смесена порода.
Ако някой си мисли, че е лесно да се гледа едър рогат добитък, горещо се лъже, категорична е Цветелина Недкова. За да отглеждат нейните биволи и стадото от 120 крави в съседното село Долна Липница, родителите на момичето са теглили кредит от половин милион лева, от който трябва да връщат 300 хил. за пет години. Само тока за животните на месец възлиза на 500 – 600 лв. В същото време държавата не винаги се отнася коректно към животновъдите и не винаги изплаща полагащите им се субсидии. А изкупната цена на прясното мляко е повече от смешна – 55 – 60 ст. за литър, по-евтино дори от половин литър минерална вода или лимонада. Цветелина и родителите й имат намерение да започнат сами свое собствено производство и да имат своя минимандра, но всичко отново опира до пари. Близо 20 хил. лв. струва най-евтината инсталация за производството на млечни продукти.
Цветелина Недкова е момиче с разностранни интереси. Шест години е тренирала карате. Обича машините и може да кара трактор, фадрома, лек автомобил и камион. Освен това тя и приятелят й са моторджии и състезатели по драг. Освен че се занимава с биволите, тя учи специалност „Компютри” във Великотърновския университет. Твърди, че никога не би заминала на Запад, защото за нея това би било предателство към родителите й. Убедена е, че и тук, в България, един млад човек може да се развива и да успява, но трябва държавата да мисли повече и да насърчава хората, които имат перспективни идеи и намерения.
Иван ПЪРВАНОВ


title: 19-годишният Кристиян пише стихове и мечтае за свое семейство

maintext:
Публикувана на: 20.12.2016г. 906 прегледа
Тийнейджърът живее в Леденик при Христо Атанасов и не обича да говори за нещастната си съдба
СТИХОТВОРЕНИЯ ЗА ТРИ СТИХОСБИРКИ Е СЪБРАЛ ВЕЧЕ 19-ГОДИШНИЯТ КРИСТИЯН МЕХМЕДОВ В РЪКОПИСИ, КОИТО САМ СИ Е ОФОРМИЛ КАТО КНИГИ. Младият поет няма средства да ги издаде, затова и не мечтае да бъде известен. Мечтае обаче за свой дом, семейство и приятели. „Искам животът ми да стане по-розов, отколкото е сега. Искам да мога да се развивам, а не да ме тъпчат, мачкат и спъват“, признава Кристиян.
Сега той живее при благодетеля Христо Атанасов в Леденик. Не обича да говори за личния си живот, споделя само, че не познава баща си. Познава майка си, но и това не му е донесло кой знае какво щастие. „Имам две сестри, с които поддържаме връзка. За останалото… какво да ти кажа. Тъжна история, но предпочитам да не я разказвам, защото няма смисъл. Както няма смисъл и от съжалението. Аз не съжалявам за нищо, нито пък приемам мен да ме съжаляват“, казва Кристиян.
Допреди няколко месеца той живял в София, където учил в професионална гимназия по дърводелство и шлосерство. Върнал се тук и благодарение на Отдела за закрила на децата попаднал при Христо Атанасов. Кристиян го нарича чичо Христо и казва, че при него се чувства добре, защитен и спокоен. „Тук ми е добре. Имам всичко, което ми е необходимо. Чичо Христо се грижи за мен по-добре, отколкото майка ми някога го е правила“, споделя момчето.
Когато станал член на голямото семейство на Христо Атанасов, Кристиян се върнал и в училище. Тази година той е в 11 клас, записал се е в Професионалната гимназия по моден дизайн в паралелката по фризьорство. До първото практическо занимание Кристиян никога не бил хващал ножица за подстригване, но вече му харесва този занаят и няма нищо против да навлиза в тънкостите на коафьорството. Не отсъства от училище и доказателство за това е чудесният му успех, който се движи между 4,50 и 5. Заради преместването от град в град се наложило да повтаря 9 клас, но заради двойки Кристиян не е прекъсвал.
Когато е свободен, тийнейджърът помага на останалите момчета, с които живее. Работи с тях, грижи се за къщата и чете. Обича да чете хорър книги, каквито и стихове пише. Тематиката го вълнува, защото е момче, а може би и заради живота, който е принуден да води. „Мисля, че това грабва читателите и на хората им харесва да четат страшни неща. А още повече ги вълнуват криминалните теми“, категоричен е Кристиян, който пише и поезия, и проза. Трупа творчеството си и се надява някой ден да успее да пусне на пазара своята литература.
„ДА ЖИВЕЕШ БЕЗ РОДИТЕЛИ Е ТРУДНО. ОСОБЕНО В НАЧАЛОТО, КОГАТО ТОВА ТИ СЕ СТОВАРИ НА ГЛАВАТА. После свикваш и започваш да се оправяш сам, намираш начин да продължиш да живееш“, казва Кристиян, когато става дума за живота му до идването му в Леденик. Признава, че преди години и глупости е правил, има противообществени прояви, които за него вече са тема табу, защото този епизод от тийнейджърската му възраст няма да се повтори. „Гордея се с всяко нещо, което съм постигнал, защото съм го направил сам. Гордея се със себе си, затова не обичам да говоря за миналото си, за родителите ми, които не заслужават моето внимание. Въпреки всичко, не съм се отказал да бъда щастлив и се надявам някой ден да срещна момиче, което да бъде майката на моите деца. И се надявам да е добра, грижовна и сърдечна. Засега момичетата покрай мен са все непостоянни, но мисля, че всички заедно ще пораснем“, усмихва се Кристиян.
Сашка АЛЕКСАНДРОВА
Сн. авторката


title: Малчуганите от детска градина „Слънчице” във Върбица са изработили коледни картички, предназначени за настанените в Дома за възрастни с увреждания в Горски Долен Тръмбеш

maintext:
Публикувана на: 22.12.2016г. 28 прегледа
Инициативата е на ръководството на детската градина и на читалище „Градина Върбица 1894”.


title: Ясновидката Соня Щерева от Горна Оряховица: „Бойко Борисов пак ще стане премиер”

maintext:
Публикувана на: 23.12.2016г. 3 прегледа
За 2017 г. кризата с бежанците е най-тревожното нещо. Дано да не идват повече, защото ще тръгне още по-голям проблем. Предстои, както при тях, да има безредици за щяло и нещяло – да хвърлят камъни, да чупят, да не признават полицаите. Защото за България се говори, че няма контрол, че е пропаднала държава и те мислят, че като влязат тук, ще си правят каквото си искат. Дано властите да вземат мерки.
Но 2017 година ще е по-добра от тази. В тази се съдържа числото 6, което е дяволско и лъжовно. Още малко да стискаме зъби, да си отиде тази лъжовна година. Пък догодина, живот и здраве, 7 е хубаво число. Няма да има грозни катаклизми, зимата ще е по-мека, нормална, дори топла, ще вали сняг, но в нормите.
В политиката обаче нещата са лоши. Ще има предсрочни избори. ГЕРБ така правят, че да има напролет и да могат да постигнат нещо, което са решили. И пак те ще са в основата на управлението, но не сами, ще има и други партии и затова сега правят спънки, за да може всичко да е по тяхната. БСП мисли, че е спечелила президентските избори, но изборите бяха спечелени от генерала, от новия президент. Обаче Корнелия ще иска да го манипулира, да го контролира, защото си мисли, че като са го предложили, могат да си правят каквото си искат и точно това дразни Бойко. Голямата му грешка е, че той се довери на разни гадатели, които няколко години поред казваха, че руса жена ще оправи България. И така той се подведе, но от друга страна, като че ли това му беше коз в ръцете, защото той знаеше вътрешно, че няма как да спечели и ще стане така. Ако беше друг кандидатът на ГЕРБ, ГЕРБ щеше да спечели. Народът искаше нещо ново и като се появи този летец, се хванаха хората за него като удавник за сламка.
Пак Бойко Борисов ще стане премиер, няма да си даде току-така хляба от ръцете. Така ще се завърти и такива обрати ще има, дето никой не ги очаква, дори и в парламента ще бъдат много изненадани от обрата, който ГЕРБ ще направи в политиката. Предстоят нови неща, но и те пак няма да са за хубаво. Според мен трябват нови, млади хора, защото много неща се променят, разбиранията са други. Млади трябва да управляват България, обаче старите не дават кокала. По нов начин трябва да се контролира, защото младите бягат. Слави Трифонов няма да направи партия. Марешки виси на косъм, това означава, че са му дигнали мерника, в смисъл че е имал тъмен период. Не му се доверяват, ще му пречат, ще му намерят недостатъци в бизнеса, за да се откаже сам. Всичко е фалшиво в политиката.
Чак от 2020 година ще почнат промени в по-добра посока. Преди това няма да стане. В момента Турция, Русия и арабските страни като че ли едновременно контролират и вредят на света. Така ще стане, че Русия и Турция ще се хванат гуша за гуша и може да стане нещо много лошо. Трябва да има голяма офанзива между тях и после лека-полека нещата ще се оправят, но Турция ще спечели. Ще има помощ от нея към нас, обаче Местан докато е по върховете, ще има много интриги. Не знам защо го държат там, той е враг на България.
Велико Търново ще е добре, кметът трябва да си довърши нещата, има много проекти, които е решил, но за други неща няма да има време. В сравнение с други големи градове Търново е добре и ще расте.
В Горна Оряховица не може е се очаква нещо хубаво, защото всеки гледа да си напълни джоба. Не трябва сегашният кмет да се води по приказките на близкото си обкръжение, трябва сам да действа, а той по-скоро прави това, което му се каже.
За Лясковец добре са нещата, дори по-добре от Горна Оряховица, благодарение на кметицата.
Обаче сега се очаква срив на политиката, някакъв обрат ще има в парламента, което ще обърне всичко и ще се отрази и на местно ниво. Тогава може би някои кметове ще ги изчистят предварително, няма да изчакат до края на мандата си. За Стражица не виждам предсрочни избори. В Свищов проблеми няма да има, работата ще върви, може би срив ще има там, където са студентите. В града ще има промени, жена виждам, която ще има важна роля.
Пожелавам на всички да се живи и здрави, да стискат зъби и да търпят още малко. Лошото почти мина, големи катаклизми няма да има, само леки природни аномалии, но нищо опасно. Ще почнат стачки, хората чисто и просто ще искат това, което им се полага. Лошото е, че виждам доста болести по младите, по крехките организми. Според мен още две-три години и нещата ще са по-добре.
Записа Елена ЧАМУРКОВА


title: 10 месеца затвор получи боклукчия за: „Мръсни полицаи, мръсни българи, ще ви изколя!“

maintext:
Публикувана на: 21.12.2016г. 839 прегледа
41-ГОДИШЕН ЦИГАНИН, КОЙТО РАБОТИ КАТО БОКЛУКЧИЯ, получи 10 месеца затвор при строг режим от съда във Велико Търново след споразумение с прокуратурата и разкаяние. Христо Атанасов е бил на работа с камиона за събиране на отпадъци на фирма „Нелсен чистота“, когато вижда на ул. „Венета Ботева“ в търновския квартал „Бузлуджа“ униформени полицаи, които са разпитвали граждани на улицата за извършена кражба в района. Сред тях имало и цигани. Без някой да иска мнение от Христо Атанасов за каквото и да е, той се нахвърля върху полицаите с дъска, която грабва от камиона за смет. С дъската се опитал да строши главата на един от служителите на МВР и само намесата на граждани предотвратила боя. През това време идва втора патрулка, за да усмири боклукчията и да го окове с белезници.
ТОГАВА МЪЖЪТ ЗАПОЧВА ДА КРЕЩИ: „Мръсни полицаи, мръсни българи, ще ви изколя. Колили сме ви и пак ще ви колим. Ще ви изтрепя всички българи, ще ви бия и ще ви избия!“. След тази изява събирачът на боклук е арестуван и е в затвора с постоянна мярка за неотклонение. Престоят му в килията ще продължи 10 месеца, защото споразумението е влязло в сила.
Н. ГЕОРГИЕВА


title: Спипаха имотна измамница с 3 присъди и опит да избяга в Гърция

maintext:
Публикувана на: 21.12.2016г. 457 прегледа
Полицията в Горна Оряховица спипа на улицата при рутинна проверка търсена от 4 полицейски управления в страната с три влезли в сила ефективни присъди. 49-годишната столичанка Стоянка Ракитова имала намерение да се укрие в железничарския град от дългата ръка на закона, но вече е конвоирана до затвора в Сливен, където ще лежи наказанията си. Тя е осъдена за имотни измами и за опит нелегално да премине границата и да избяга в Гърция.


title: След поредната хайка на РДНСК смъкнаха принудително над 30 антени на мобилни оператори

maintext:
Публикувана на: 16.12.2016г. 1 353 прегледа
Част от клетките сложени на покриви без съгласието на собствениците, други в полето без разрешителни
над 30 антени на мобилни оператори са премахнати принудително от дирекцията за национален строителен контрол. Те са разположени на територията на цялата Великотърновска област, но основно се намират край Прохода на Републиката, в Свищовско, както и по сгради в самия областен център. Клетките са били незаконни и монтирани без строителни разрешителни. Заради мъчните процедури по узаконяване на базови станции издирването на притежателите на имота и последващите такси за проектиране и разполагане фирмите предпочитат да поставят антените си тихомълком на по-закътани места. Така обаче рискуват кражби на гориво, с което се захранват станциите. Ако се намесят и строителните инспектори, за тях е доста по-евтино сами да си махнат станциите и да си платят символичните глоби, отколкото да ги направят законни по етапния ред. При един от най-фрапиращите случаи мобилен оператор бе поставил излъчвател на покрива на жилищен блок в центъра на Павликени. Половината обитатели на сградата не били съгласни над главите им да има антена, независимо от наема от 200 лв., който плащал операторът всеки месец. Недоволните пуснали жалби и се стигнало до принудително събаряне.
Три от антените, притежание на трите основни оператора, са свалени принудително от района на Въглевци. Клетките са осигурявали покритие за преминаващите през Хаинбоаз, но са били монтирани в планината без всякакви строителни разрешителни върху частни, общински и държавни имоти. Други две базови станции са свалени от района на Вонеща вода и Килифарево. Демонтирани принудително са и съоръжения в Свищов, Златарица и Лясковец.
По нареждане на Регионалната дирекция за национален строителен контрол е свалено устройство от най-високия жилищен блок във Велико Търново, който се намира в западната част на улица „Полтава”.
Приключи и продължителната сага с антената, разположена в края на кв. „Варуша” на ул. „Резервоарска”. Тук също е свалено устройство, а операцията е извършена доброволно от самия собственик. Мобилен оператор бе поставил неправомерно клетката върху общински имот, част от който притежава Митрополията. За съоръжението за връзка не бе искано съгласие от Института за недвижимо културно наследство, както и от самите обитатели. След остър техен протест, подкрепен от всички живущи наоколо, се стигна до премахването.
СПОРЕД ЗАКОНА ЗА УСТРОЙСТВОТО НА ТЕРИТОРИЯТА, АКО АНТЕНА НА МОБИЛЕН ОПЕРАТОР БЪДЕ ПОСТАВЕНА НА СГРАДА, СЕ ИЗИСКВА ЗАДЪЛЖИТЕЛНО СЪГЛАСИЕТО НА ВСИЧКИ ОБИТАТЕЛИ. Даже и един да е против, монтажът е незаконен. На доста блокове в старата столица има антени, но за тях операторите дължат до 500 лв. наем, който отива за етажните съсобственици.
Стилян НАЙДЕНОВ


title: 28-те часа на търновския спасител Милко Николаев в Хитрино

maintext:
Публикувана на: 16.12.2016г. 3 672 прегледа
46-ГОДИШНИЯТ СПАСИТЕЛ ОТ ОТРЯДА НА ПОЖАРНАТА МИЛКО НИКОЛАЕВ е от първата група наши момчета, които изкараха 28 часа в почти заличеното от ударната вълна на взрива Хитрино. Той с още шестима пожарникари и служители на сектора за спасителни оперативни дейности в Горна Оряховица бяха пратени в епицентъра, за да помагат. Пристигат след колегите си от Варна, защото старата столица е по-далеч. Отиват с модерната ни машина „Роувър“, която е снабдена освен с всичко друго и с два индикатора за звуков сигнал от живи хора и с друг, който улавя сърдечния ритъм. Геофонът и лайфгардът могат да покажат дали има живи през два-три етажа по дишането и честотата на сърдечния ритъм.
„28 часа не сме спали, обходихме около 12 сринати къщи, но живи хора и животни не открихме. Гледката бе страшна и неописуема. Натъкнахме се на две тела. Двата трупа бяха обгорели до неузнаваемост. Никога не може да се свикне с такива гледки, но аз просто се опитвам да не преживявам, защото психиката иначе не може да издържи“, разказва Милко Николаев.
Сред отломките нашите момчета са срещнали няколко бездомни четириноги и са поделили храната си тях. През цялото време е имало риск и за техния живот, но Милко казва, че това е професията на спасителя .Зад полицейската линия е имало само паника, страх и неизвестност. Търновските огнеборци обаче са снабдени с всички най-модерни облекла за защита и дихателни апарати. „Най-ужасното в Хитрино обаче е, че животът за тези хора е свършил и трябва да намерят сили да започнат от самото начало“, казва още Милко.
Това не е първото подобно изпитание за него през 24-те години, отдадени на тази професия. Той е един от петимата, които участват в международния спасителен отряд, сега е командир на екип, има второ ниво за алпийско спасяване. През този юни е ходил на тренировка с отряда в Австрия. Бил е и на занятия в Чехия, Италия, Словения и в други държави. През 1999 г. е помагал след земетресението в Турция, където нашите спасители са успели да извадят живо момченце, което било 6 дни в руините. Бил сред участниците в мисията по спасяване на българските моряци на кораба „Хера“ и сред тези, които вадиха свищовските деца от река Лим.
„Ние, полицаите, пожарникарите и медиците, сме хора с призвание, иначе не бихме могли да вършим тази работа. Лично аз преди години попаднах случайно в Гражданска защита, но до днес не съм съжалил нито за миг“, споделя още горнооряховчанинът.
Нели СУКОВА


title: Горнооряховският „Хемус” с медали от международен турнир и държавно първенство по пумсе в София

maintext:
Публикувана на: 22.12.2016г. 17 прегледа
Със 103 медала от държавни и международни турнири приключи 2016 г. горнооряховският клуб „Хемус“. Последното състезание за годината, проведено в зала „София”, донесе още отличия за възпитаниците на Румен Димитров.
В международния турнир по таекуондо Hereya Trophy – Christmas Tournament 2016 взеха участие над 450 състезатели от 3 държави. Организаторите от таекуондо клуб „Херея” и Българската федерация по таекуондо бяха подсигурили 6 игрални полета с електронно-сензорна система за отчитане на точки в тялото и главата, както и иновативна система за видеонаблюдение на срещите. Успоредно със състезанието се проведе и Държавно първенство в дисциплина „пумсе“, в което участниците бяха над 120. Hemus taekwondo centre се включи с шест състезатели в „А” клас, като 5 от тях завоюваха медали. Балканският шампион и Спортист N 1 до 19 години на Горна Оряховица Никола Дачев отново затвърди мястото си в категория до 36 килограма, с което спечели шести златен медал за тази година. Неговият брат Георги Дачев взе златото при децата до 27 кг, както и приз за най-техничен състезател на турнира в своята възрастова група.
Габриел Йорданов стигна до финала при кадетите до 33 кг, но го загуби и завоюва второ място. Сребро взе и Кристиян Пенков при деца до 11 години в категория до 44 кг. Бронзов медал спечели Йордан Добрев при кадети до 41 кг. С бронз при юношите се окичи и Стилиян Димитров.
В „Б” клас спаринг медали спечелиха: Кристиян Стефанов – сребърен, Мариян Василев, Петър Василев и Димитър Лонгинов – бронзови.
Горнооряховският клуб се представи с 12 състезатели в Държавното първенство по пумсе. Златни медали взе двойката Димитър Сейков и Йоана Йорданова в клас „А“ и Кристиян Пенков в клас „Б“. Сребърни медали спечелиха Румен Димитров, двойката Йордан Добрев и Милица Петрова, Йордан Добрев – индивидуално, и Димитър Сейков. Бронзови медалисти са Димитър Патарински, двойката Мила Цакова и Кристиян Стефанов, Паолина Марова, Мартина Димитрова, Габриел Йорданов и Симона Димитрова като двойка, Габриел Йорданов – индивидуално, и Милица Петрова.


title: Какво познаха ясновидките от региона за 2016 г.

maintext:
Публикувана на: 23.12.2016г. 3 прегледа
В края на миналата година в коледния брой на вестник „Борба” ясновидките Веска Ковачева и Соня Щерева направиха предсказания какво ще се случи през 2016 г. Какво познаха и не познаха двете?
СБЪДНА СЕ ПРОГНОЗАТА НА ЯСНОВИДКАТА ОТ ДЖУЛЮНИЦА ВЕСКА КОВАЧЕВА, ЧЕ БЪЛГАРИЯ ЩЕ ИМА НОВ ПРЕЗИДЕНТ И ТОЙ ЩЕ Е МЪЖ.
Тя предрече, че и през отиващата си година страната ни ще успее да даде отпор на бежанската вълна, понеже мигрантите ще търсят по-добри условия.
Промените в управлението на България, които пророчицата предрече в края на 2015 г., вече са факт. В по-глобален план се случиха и самолетните катастрофи, предречени от нея.
Конкретно за Велико Търново Ковачева прогнозира инвестиции и проекти от високопоставени държави. И наистина азербайджанската фондация „Гейдар Алиев“ финансира проект за социализацията на хълма „Трапезица“, който вече приема първите си посетители.
СОНЯ ЩЕРЕВА ОТ ГОРНА ОРЯХОВИЦА СЪЩО ПОЗНА, ЧЕ БЕЖАНСКАТА ВЪЛНА И ТАЗИ ГОДИНА ЩЕ НИ ЗАОБИКАЛЯ. Тя бе категорична, че атентати у нас през 2016 г. няма да има.
„С Франция обаче терористите не са приключили, ще има още по-голям атентат, атентати ще има в Германия и в Америка, но няма да има във Ватикана, както някои казват. Там господ ги пази, нищо лошо няма да стане“ прогнозира Щерева.
За България тя пророкува, че ще е относително добра година.
„Убийства и големи атентати в България няма да има. Ако някой прави нещо размирно, това ще са тийнейджъри, младежи, които гледат интернет филми и копират, но съветвам държавниците ни да не приемат много бежанци и всеки да се проверява добре, няма значение дали е на 10, или на 20 години. Тези хора, някои от тях, са от малки обучени в тероризъм, това им е културата, така растат, с тази дума. Тези пари, каналджии – това е една мафия“, са част от думите на Соня Щерева от края на миналата година.
„Търново ще бъде много известен град не само с историята си, но и с туризма“, е другото, казано от горнооряховската пророчица.
Тя обаче не позна, че Бойко Борисов няма да подаде оставка. Остава да видим дали ще се сбъдне казаното от нея, че: „той накрая ще стане президент, но едва ли ще се кандидатира за тази година”.


title: Да пресичаш, както ти падне!

maintext:
Публикувана на: 27.12.2016г. 181 прегледа
Видео: Христо Христов
Двама младежи пресичат на червен светофар. За щастие този път се разминаха с уплаха.


title: Дядо Коледа раздаде подаръци на децата от дома в Дебелец и Дневния център

maintext:
Публикувана на: 23.12.2016г. 2 прегледа
Дядо Коледа зарадва с подаръци малчуганите от „Дневния център” към Дома за медико-социални грижи в Дебелец, както и децата от социалната институция. За да зарадват Добрия старец, децата бяха подготвили празнична програма с песни, танци и стихове. Подготовката за тържеството бе организирана от музикалния педагог Нина Иванова, логопеда Катя Чакърова и дългогодишните педагози към дома Евгения Колева и Румяна Събева. Празникът започна с приветствие към децата и родителите на директора на дома д-р Анелия Георгиева.
В момента 11 деца със специални нужди (ДЦП, аутизъм, изоставане в психо-моторното развитие, личностни и поведенчески проблеми, синдром на Даун) ползват услугите на центъра целодневно, а други 32 деца получават квалифицирана помощ и почасова грижа.


title: Обръщение на Инж. Дилян МЛЪЗЕВ Кмет на община Елена

maintext:
Публикувана на: 23.12.2016г. 2 прегледа
УВАЖАЕМИ СЪГРАЖДАНИ,
СКЪПИ ГОСТИ НА ЕЛЕНА И ЕЛЕНСКИЯ КРАЙ,
В навечерието на Рождество Христово и пред прага на Новата 2017 година се обръщам към всички, които носят Елена в сърцата си, с пожелания за светли и честити празници.
Това време на годината е обичайно за равносметка. Признанието и успехите ни носят удовлетвореност, зареждат ни с оптимизъм и увереност в делата. Трудностите ни задължават да бъдем по-упорити, за да вървим все по-напред и да постигаме все по-високи цели. Празниците са повод да си припомним и за изконните християнски ценности – доброта, грижа за ближния, всеотдайност и съпричастност.
Като кмет изразявам благодарност за стореното през изтичащата година на всички съграждани, с които в делата, мислите и мечтите си сме обединени за една кауза: община Елена да бъде едно добро място за живеене и да става все по-притегателен център за почивка, отдих и туризъм за наши и чуждестранни гости.
Да си пожелаем и през 2017 година делниците ни да бъдат изпълнени с всеотдаен труд, а с празниците отново да покажем колко уникално е мястото, където имаме щастието да живеем, как умело съчетаваме традиционното с модерното и колко щедро е балканджийското ни гостоприемство.
Нека коледната светлина пречисти душите ни и даде сила да продължим по пътя на съпричастността, търпимостта, разбирателството и доверието!
Да ни е честито Рождество Христово!
Здрава и щастлива да е Новата 2017 година!
Инж. Дилян МЛЪЗЕВ
Кмет на община Елена


title: Специална възглавница облекчава напрежението в шията на потребителите на смартфони

maintext:
Публикувана на: 21.12.2016г. 38 прегледа
Добрата стойка е важна за здравето. В съвременния свят обаче хората прекарват часове наред с поглед, сведен към неизменните смартфони, подлагайки на сериозно натоварване шийната област. За въпросните вторачени в преносими устройства потребители е създадена специална възглавница, която облекчава напрежението в шията, съобщава сайтът Ред ферит.
Новият продукт всъщност представлява две възглавници в една. Едната, върху която се полага главата, е плоска. Другата възглавница е сводеста и осигурява правилно позициониране на шията.
Един от недостатъците на специалната възглавница е, че вероятно ще е от по-голяма полза за потребители, които предпочитат да лежат и спят по гръб. Другият е високата й цена – ако искат да осигурят „спокойствие“ на шиите си, ползвателите на смартфони ще трябва да платят 147 долара.
Източник: БТА


title: Иван Петков е голмайсторът на „Етър ВТ“ за есента

maintext:
Публикувана на: 23.12.2016г. 5 прегледа
Иван Петков е най-точният стрелец на „Етър ВТ“ през есенния полусезон във Втора професионална лига. Централният нападател е отбелязал шест гола. Веднага след него се подрежда Цветомир Тодоров с пет попадения. По четири имат в актива си Джихат Кямил, Петър Димитров и Николай Цветков.
Общо 30 гола има в актива си атаката на „виолетовите“ през есента, като по този показател е над всички в групата. Защитата се е пропукала 13 пъти, колкото и тази на втория в класирането „Септември“ (София). По този показател по-добре са се справили отборите на ОФК „Созопол“ и „Витоша“ (Бистрица), инкасирали съответно 8 и 13 попадения. Любопитно е, че три от головете созополци пуснаха именно срещу етърци.
Междувременно един от опитните футболисти на „виолетовите“ Николай Цветков – Демона даде интервю за агенция „Блиц“, в което определя слуховете, че загубата от „Левски“ (Карлово) е умишлена, като „пълен абсурд и изобщо не кореспондира с манталитета на нито един от футболистите, които сме в Етър“.
„Огорчен съм, че по този начин се опитва да се съсипе всичко, да се руши, като се хвърлят безпочвени обвинения. В този мач просто не ни се получиха нещата, това е истината. Реално имахме четири положения не 100-, а 200-процентови, но не можахме да вкараме. Мога да изброя много мачове, в които, примерно, можехме да загубим, а спечелихме. Срещу Левски (Карлово) просто късметът не беше с нас, взе си всичко за предходните мачове. Но да се твърди, че сме паднали нарочно, е много грозно. Не знам откъде точно тръгнаха тези приказки. Велико Търново не е голям град, хората се поддават на „този казал, оня рекъл“…“, заявява Николай Цветков и добавя, че президентът Александър Нанков e обещал по-висока премия от обикновено, като целта е била мачът да се спечели на всяка цена. Цветков е категоричен, че сред футболистите няма скандал, а президентът прави всичко, за да мислят само за футбол. „Все пак не смятам, че той трябва да бъде подлаган на толкова критики, след като феновете стоят зад отбора, навсякъде са с нас, подкрепят ни. На всички ни се иска нещата да са перфектни, да побеждаваме наред“, казва още халфът.


title: След 11 години в емигрантство 42-годишният Валентин Калайджиев пусна собствена марка дрехи

maintext:
Публикувана на: 26.07.2016г. 5 261 прегледа
Уникални кенарени дрехи с етномотиви изработват в шивашко ателие в Килифарево
УНИКАЛНИ КЕНАРЕНИ ДРЕХИ С ЕТНОМОТИВИ ИЗРАБОТВА ШИВАШКОТО АТЕЛИЕ НА ВАЛЕНТИН КАЛАЙДЖИЕВ В КИЛИФАРЕВО. Олекотената българска шевица доминира в повечето модели, които 42-годишният мъж сам проектира с много емоция, патриотично чувство и любов към дрехите. В ателието му работят четири шивачки при отлични условия, които са заети на пълни обороти през петте топли месеца на годината, тъй като моделите са предназначени преди всичко за лятото. Валентин обаче усилено търси клиенти от чужбина, като таргетгрупата му са сънародниците ни в Австралия, където проучванията показват, че дрехите с фолклорни носии биха се радвали на голям успех. Всъщност 42-годишният мъж е от района на Сапарева баня, но съпругата му е от Дебелец. Любопитно е, че двамата се срещат в Атина, където са били емигранти, а Валентин е прекарал там цели 11 години. 13-годишният им син е роден в южната ни съседка, а 7-годишната дъщеря – в България. Семейството решава да се върне в родината веднага след като страната ни става член на Европейския съюз, заради възможностите, които се отварят пред България, споделя Валентин. И до днес той не съжалява за решението си и въпреки трудностите и продължаващата години наред криза младият мъж е обнадежден за бъдещото развитие на семейния им бизнес.
Валентин е завършил школа по моделиране и конструиране на облеклото, а първите си модели представя през далечната и смутна 1995 г. на ревю в Кюстендил… В Атина пък, още преди да научи езика, той започва работа във фирма за дрехи от най-ниското стъпало – настилане и кроене. След това 10 години работи в още три местни фирми, като минава по всички стъпала на бизнеса и накрая прави модели и кройки.
ВРЪЩАЙКИ СЕ В РОДИНАТА, ВАЛЕНТИН СЪЗДАВА СВОЯ МАРКА „VALTEX – V“, КАТО ПЪРВО ЗАПОЧВА РАБОТА С ГРЪЦКИ ПАРТНЬОРИ НА ИШЛЕМЕ. После обаче кризата идва у нас, а и южната ни съседка е пред фалит.
„Това беше най-трудният момент, даже изпаднахме в безизходица, бях на кръстопът и реших да произвеждам своя марка. В началото облеклата бяха малко по-различни, но пак сто процента от памук, който си доставяме от Казахстан, защото в България памук не расте… С течение на времето избистрих концепцията си и продължих да работя с кенар, защото освен подходящ за топлите сезони той всъщност е автентичен и много напомня за старите български облекла. Постепенно включих и шевицата, информация за която черпя от много фолклорни източници“, обяснява Валентин, чиито дрехи днес се продават преди всичко по туристически обекти с характерен фолклорен стил, каквито са „Етъра”, Боженци, Златоград, някои места по Черноморието…
Младият мъж не крие, че започнал да използва шевицата, понеже се… ядосал на румънците. По думите му те буквално са залели половината свят с техни етноелементи, дори не една и две холивудски звезди носят дрехи с румънски тип шевица.
„Тогава си казах: защо пък да не произвеждам нещо подобно, а и българските носии са толкова красиви. Със сигурност не съм открил топлата вода, обаче съм първият, който преднамерено олекотява българската шевица, за да пасне на леката конфекция. Защото шевицата всъщност е много тежка, а моите дрехи са леки и нежни“, казва още Валентин Калайджиев. В конфекцията му преобладава плевенската шевица, която е много подходяща за ежедневните ризи, панталони, рокли и туники, които се изработват в ателието в Килифарево. 90% от облеклата са бели, но има и цветни по поръка на някои клиенти. В началото Валентин започнал да шие само конфекция за мъже, понеже пазарът за дамска мода е пренаситен. Обаче пазарът сам му подсказал, че подобни облекла ще се харесат и на дамите заради неповторимото съчетание на бял кенар и народни мотиви. После пък клиентките му започнали да настояват с подобни дрешки да обличат децата си и от миналата година Валентин шие и детски ризки с етномотиви…
„ВЗЕМАМ ОПРЕДЕЛЕНИ МОТИВИ ОТ ШЕВИЦИТЕ И ГИ ПРЕНАСЯМ В ЕЖЕДНЕВИЕТО. ТАКА ТЕ СТАВАТ МНОГО РАЗПОЗНАВАЕМИ. Правим облекла с ръчно везане на шевици, но те са по-трудоемки и съответно по-скъпи, така че преобладава машинната изработка, за да може облеклата да са по-достъпни“, обяснява още Валентин. Впрочем сред клиентите му са и няколко фолклорни състава, а тези дни младият мъж се завърна от събора в Рожен, където облеклата му пожънаха голям успех…
„Гърция ми даде много, там пораснах, оформих се като личност, творец и като начин на мислене. България обаче е моята родина и не съжалявам, че се върнах. Трудно е, но пък, когато човек има ясна визия и си постави цел, успехът несъмнено ще дойде. Доволен съм, че се установихме тук, защото Велико Търново е в средата на България. Освен че е красив и притегателен за туристите, болярският град е компактен с всички видове стоки и услуги, мотивира решението си Валентин. По думите му това е много удобно и за бизнес, и за почивка, понеже всичко ти е на… 220 километра!
Елена ЧАМУРКОВА


title: Трима убити и 16 ранени при жестокия челен удар между рейс с общинари от Лясковец и лека кола

maintext:
Публикувана на: 23.12.2016г. 11 174 прегледа
При удара е загинал шофьорът на автобуса Стефан Бъчваров и озеленителят в общината Атанас Захариев
16 СА РАНЕНИТЕ В ЗВЕРСКАТА КАТАСТРОФА КРАЙ ЛОВЕШКОТО СЕЛО МИКРЕ ВЧЕРА СУТРИНТА между автобус с общинари от Лясковец и лека кола, каза шефката на болницата в Ловеч д-р Татяна Ганчева. Загинали са 36-годишнят шофьор на автобуса Стефан Бъчваров от едноименната превозваческа фирма „Бъчварови“ и озеленителят от общината Атанас Захариев, на 42 г. Третата жертва е 45-годишната шофьорка на леката кола, която е от София. Служителите на общината в Лясковец са пътували за Вършец, където снощи са щели да празнуват за Коледа. Автобусът е бил пълен с 50 души. В насрещното платно пред него излиза леката кола, която лъкатуши и се удря челно в рейса, който се преобръща в канавката край пътя. При жестокия сблъсък автомобилът е смазан до неузнаваемост, а огнеборци са рязали ламарини, за да извадят водачката.
В автобуса от Лясковец е имало и служители от кметствата в селата. Секретарката на кмета на село Добри дял се е отървала с фрактура на ръката. С групата е пътувал и главният секретар на община Лясковец – Мариян Паскалев, който се е обадил на свои приятели и роднини и е съобщил, че не е пострадал.
Кметицата на Лясковец д-р Ивелина Гецова и председателката на Общинския съвет Даниела Арабаджиева не са били в автобуса, но още вчера след трагедията кметицата е заминала за мястото на трагедията. Четирима от пострадалите са настанени в хирургично отделение с разкъсно-контузни рани и съчетани гръдни и коремни травми. Трима са хоспитализирани в ортопедично отделение с фрактури на крайници, а един е в ушно отделение. В най-тежко състояние е 40-годишната Румяна от кметството в Джулюница, която е с откъсната ръка и тежка черепно-мозъчна травма. Тя е транспортирана по спешност в Клиниката по неврохирургия в Плевен. Останалите пострадали общинари от Лясковец са с по-леки контузии, но са под лекарско наблюдение в ловешката болница.
„Правят им се консулти, изследвания, скенер, ехографии”, каза още директорът д-р Татяна Ганчева. Част от оцелелите в катастрофата са се върнали в Лясковец. Разследването на страшния инцидент се води от Окръжната прокуратура в Ловеч.
Нели СУКОВА
Сн. БНТ


title: Безплатна туристическа карта представя Велико Търново

maintext:
Публикувана на: 16.12.2016г. 224 прегледа
БЕЗПЛАТНА ТУРИСТИЧЕСКА КАРТА ЩЕ ПРЕДСТАВЯ ВЕЧЕ ВЕЛИКО ТЪРНОВО ПРЕД ВСИЧКИ ГОСТИ НА СТАРАТА СТОЛИЦА. Картата е издадена от Общинската туристическа агенция „Царевград Търнов“ в първоначален тираж 10 000 броя. Тя на български и английски език и на нея са обозначени основните атракции и туристическите обекти в града. На едната й страна всички значими исторически и култури забележителности във Велико Търново са представени с оригинални илюстрации на художничката Силвия Калоянова. Картата съдържа информация за основната пътна инфраструктура, транспортни съоръжения, заведения и различни видове услуги.
Новата карта може да бъде намерена в Туристическия информационен център на ул. „Христо Ботев“ N 5 във Велико Търново, както и в хотели и обекти, обозначени на картата.


description: Пивоварната "Камдън таун" ще раздава по бутилка безплатна бира на своите клиенти, посетили пъбовете й, в периода 28-31 декември, съобщава в. "Метро". По този

title: Пивоварна ще раздава безплатна бира във връзка с отминаването на „скапаната“ 2016 година

maintext:
Публикувана на: 23.12.2016г. 4 прегледа
Пивоварната „Камдън таун“ ще раздава по бутилка безплатна бира на своите клиенти, посетили пъбовете й, в периода 28-31 декември, съобщава в. „Метро“.
По този начин производителите държат да изпратят една „скапана“ по техните думи 2016 година. През изтеклите 12 месеца видяхме да си отиват легендарни знаменитости, светът се срива пред очите ни, а в Америка избраха за ръководител човек, обвиняван в неприлично сексуално поведение.
На всички първи 50 посетители на двата пъба на пивоварната ще бъдат предлагани безплатни шишета от бира по 750 милилитра. Щастливците ще могат да ги консумират на място, или да си ги занесат у дома.
Всяка година пивоварната произвежда партида пиво, която да резюмира изминалите 12 година. За настоящата тя пусна тъмна бира, каквато според управата е била 2016-а. Но има една уловка. На безплатното шише ще могат да се радват единствено онези клиенти, които пошепнат на бармана „2016-а, тъмна година, тъмна бира“. Реалната цена на подарената бутилка с пиво „Камдън“ е 10 паунда.
Източник: БТА